ועדת העבודה, הרווחה והבריאות, כנסת 18, פרוטוקול מספר 739, 2012-07-03 14:00

אורלי לוי אבקסיס: שלום לכולם, אני מתכבדת לפתוח את הישיבה.

אורלי לוי אבקסיס: הנושא שעל סדר היום – פגיעה בזכות למימוש נופשון לילדים עם צרכים מיוחדים המשולבים בחינוך הרגיל בקייטנות הקיץ, של חברת הכנסת אורית זוארץ, של חבר הכנסת דניאל בן סימון, חבר הכנסת אורי מקלב ושלי, חברת הכנסת אורלי לוי אבקסיס.

אורלי לוי אבקסיס: כמו שציינתי קודם – דיון ראשון היה, ממנו עלו שאלות לגבי הזכות של אותם ילדים לממש את הזכות גם לסייעות וגם למימון או סבסוד קייטנות בחופש הגדול, ילדים בעלי צרכים מיוחדים שנמצאים במסגרות הפורמליות הרגילות אנחנו ביקשנו וכמו שהבטחנו גם קיימנו – דיון המשך כדי לא לפספס את הקיץ הזה.

אורלי לוי אבקסיס: היתה ישיבה, וקיבלנו מהמשרדים הרלבנטיים דיווח – ישנה התקדמות מסוימת, בהחלט לא מספיקה.

אורלי לוי אבקסיס: מה שכן אני יכולה לציין פה זה את משרד החינוך, ויש לנו כאן מכתב אישי של שר החינוך בעצמו.

אורלי לוי אבקסיס: אני אקרא אותו: הנדון- דיון מהיר בוועדת העבודה והרווחה של הכנסת בנושא פגיעה בזכויות למימוש נופשון לילדים עם צרכים מיוחדים המשולבים בחינוך הרגיל בקייטנות הקיץ.

אורלי לוי אבקסיס: בהמשך לדיון שקיימה הוועדה ביום 12.6.2012 בנושא שבנדון, בה מילאת את מקומו של יושב ראש הוועדה, ברצוני להביא לידיעתך כי נציגי משרד החינוך, משרד הרווחה והשלטון המקומי קיימו מפגש עבודה בו נפרסה תמונת המצב באשר לקייטנות הקיץ ואופן הפעלתן.

אורלי לוי אבקסיס: בדיון הוחלט כי משרד החינוך יוציא הנחיה בכתב אל השלטון המקומי בה יונחו הרשויות המקומיות כי ילד הזכאי לסייעת ילווה על ידי הסייעת גם בקייטנה המופעלת על ידי השלטון המקומי בפיקוח משרד החינוך.

אורלי לוי אבקסיס: משרד החינוך ימשיך ויעביר מימון להפעלת סייעות ל- 12 חודשים בשנה.

אורלי לוי אבקסיס: אני מביא לעיונך את מכתבה של מנכ"לית משרד החינוך, הגב' דלית שטראובר, אל השלטון המקומי, ובו ההנחיה כאמור".

אורלי לוי אבקסיס: משרד החינוך הוציא את ההנחיה שאליו פנינו, שהכסף הזה יהיה צבוע, ומהבחינה הזו אני חושבת שישנה התקדמות.

אורלי לוי אבקסיס: משרד הרווחה, מבחינתו - אי מעדכנת אתכם – פונה אלינו ואומר כך: הוא יעביר לשלטון המקומי מימון עבור הילדים המשולבים בעלי צרכים מיוחדים המוכרים על ידי משרד הרווחה ומשולבים בקייטנות המפוקחות על ידי משרד החינוך ופועלות על ידי השלטון המקומי, וזאת באם יתקבל תקציב נוסף מהאוצר למימון פעילות זו.

אורלי לוי אבקסיס: עלות תקציבית למתן שירות זה לאוכלוסייה אשר עד כה לא היתה באחריות המשרד הינו כלהלן: 500 ₪ לילד עבור 5 ימי קייטנה, עבור כ-20 הוא לוקח מימוש מקסימלי של 20 אלף ילדים עם צרכים מיוחדים מ- א' ועד ו'.

אורלי לוי אבקסיס: בסך הכל, תוספת תקציב, כפי שהוא בודק אותה - הוא דורש 10 מיליון שקלים.

אורלי לוי אבקסיס: "באם לא תתקבל תוספת תקציבית זו מהאוצר לא יוכל משרד הרווחה לממן קייטנות אלה".

אורלי לוי אבקסיס: השלטון המקומי מבחינתו אומר – אנחנו כבולים באיזשהו הסכם קיבוצי, ולכן אנחנו נעשה כל שביכולתנו כדי לראות איך אנחנו מתנהלים מול ההחלטה של משרד החינוך.

אורלי לוי אבקסיס: זה לא מקובל עלינו פה בוועדה, ויותר מכך זה מעלה לנו בנוגע לשלטון המקומי וגם נפנה אליהם בנושא - - אני אקרא את התגובה: "ההסכם הקיבוצי הוא שקובע את תנאי העסקתם ושכרם...

אורלי לוי אבקסיס: בהתאם להסכם הקיבוצי החונכים זכאים לקבל את מלוא הזכויות הסוציאליות מכוח חוקת העבודה לעובדי הרשויות המקומיות ובנוסף חלים עליהם תוספות השכר מכוח ההסכמים הקיבוציים החלים על כל עובדי הרשויות המקומיות.

אורלי לוי אבקסיס: להדגיש כי רשות מקומית אשר מעוניינת להעסיק את החונכים לתלמידים בודדים בזמן פגרת הקיץ בקייטנות רשאית לעשות כן, אבל לא ניתן לחייבה.

אורלי לוי אבקסיס: אנו נעשה כל מאמץ נדרש על מנת אפשר העסקה זו".

אורלי לוי אבקסיס: זה לא מקובל עלינו.

אורלי לוי אבקסיס: הכסף עובר, הכסף צבוע על ידי משרד החינוך.

אורלי לוי אבקסיס: לא רק שההסכמים הקיבוציים פחות מעניינים אותנו מהבחינה הזו, כי אנחנו באים להבטיח את זכותם של הילדים, שנקבעת לא רק על פי חוק אלא גם בכסף צבוע, ושר החינוך אומר שהוא העביר את ההנחיה, ואכן המכתב עם ההנחיה מונח על שולחן הוועדה.

אורלי לוי אבקסיס: זו גם יכולה להיות עילה לתביעה.

אורלי לוי אבקסיס: מי שירצה יוכל גם לקבל מאתנו את כל המסמכים הרלבנטיים.

אורלי לוי אבקסיס: אני, כמי שיש לה ידע מסוים במשפטים, ממליצה באם לא יהיה פה איזשהו הסדר המקובל על כל הצדדים, לפנות לתביעה ייצוגית.

אורלי לוי אבקסיס: מה שצריך יהיה – אני מוכנה גם להיכנס לסיפור הזה.

אורלי לוי אבקסיס: עכשיו אנחנו רוצים לפנות למשרד האוצר.

אורלי לוי אבקסיס: הזכות קיימת.

אורלי לוי אבקסיס: אנחנו מדברים על ילדים בעלי צרכים מיוחדים.

אורלי לוי אבקסיס: דרך אגב, הם עולים הרבה יותר זול למדינה, אם הם נמצאים במסגרת א פורמלית רגילה, כי אם הם היו במסגרת מיוחדת היה עולה הרבה יותר.

אורלי לוי אבקסיס: אני רוצה לדעת למה התקציבים הם לא פר ילד, ולמה עכשיו אומרים – אם אנחנו רוצים לנצל ניצול מקסימאלי זאת אומרת שמראש לקחתם את זה או הצבתם איזשהו רף שלא יהיה בר מימוש.

אורלי לוי אבקסיס: כשאנחנו מדברים שלא יהיה בר מימוש הורדתם את התקציב שלכם לרמה כזו על ידי כך שקבעתם חסמים מסוימים שלא יוכלו להיות ממומשים על ידי בעלי הזכאות – חסכתם בתקציב.

אורלי לוי אבקסיס: היום, מי שנמצא בעל זכאות ואם ירצה לממש אותה, נדרשת תוספת תקציב.

אורלי לוי אבקסיס: מה עמדת האוצר בנושא הזה?

גיא הרמתי: כמו שנאמר על ידי משרד הרווחה במכתב, ההרחבה של הזכאות הזו - -

אורלי לוי אבקסיס: לא הרחבה.

גיא הרמתי: - או מימושה של זכאות קיימת, דורשת תוספת תקציב של 10 מיליון שקלים.

אורית זוארץ: למה זה לא מתוקצב מראש?

גיא הרמתי: התקציב הוא בהתאם לביצוע של שנה שעברה.

גיא הרמתי: כך זה נעשה במהלך השנים.

אורלי לוי אבקסיס: לא בהתאם למספר הזכאים לתקצוב, אלא בהתאם למימוש?

גיא הרמתי: בהתאם לשני הגורמים ביחד.

גיא הרמתי: כי אם מתוקצב בהתאם למספר הזכאים ואין מימוש בפועל, אזי שוריין תקציב גדול – של נניח 20 מיליון, יגיע סוף השנה ויוותר עודף של 10 מיליון שמשרד הרווחה היה יכול להשתמש בו במהלך השנה לדברים אחרים.

אורית זוארץ: אבל עושים את זה, זה לא משהו חדש – אתם עושים העברה מסעיף לסעיף.

גיא הרמתי: אין שום בעיה.

גיא הרמתי: עדיין, משרד הרווחה צריך בסך הכל תוספת לכל תקציבו.

אורית זוארץ: לא הבנתי – אז בסיס התקציב שנה לאחר מכן יהיה נמוך?

אורית זוארץ: אתם מקטינים את בסיס התקציב?

גיא הרמתי: לא.

גיא הרמתי: לאותה תקנה שמיועדת לזה, תקצבנו בהתאם לצרכים, ואפילו גם לא השתנה גודל התקציב, בתקנה, זה שנים.

אורית זוארץ: כי הורים לא יכלו לממש את הזכות שלהם.

אורלי לוי אבקסיס: אני רוצה לחדד: אתם אומרים שיש אנשים עם זכאות.

אורלי לוי אבקסיס: אתם אמורים לתקצב את הזכאות הזו שהיא על פי דין – נכון?

אורלי לוי אבקסיס: עכשיו אתה אומר: זה שבשנה שעברה לא ניצלו כל בעלי הזכאות, בשנה העוקבת אנחנו מראש מורידים את התקציב?

גיא הרמתי: לא.

גיא הרמתי: שום הורדת תקציב.

גיא הרמתי: אין הורדת תקציב במשרד הרווחה ולא היתה.

אורלי לוי אבקסיס: הרי אתם קבעתם – אתם או משרד הרווחה – רף מסוים שגם אם רוצים לממש את הזכאות לא יכולים בחלק מהמקומות לממש, כי אין אופציות.

אורלי לוי אבקסיס: הזכאות קיימת, האופציות הופחתו.

אורלי לוי אבקסיס: לכן, נשאר, אולי, עודף תקציבים.

אורלי לוי אבקסיס: מה קרה אתו בשנים עברו?

אורלי לוי אבקסיס: הוא הפך להיות בסיס התקציב.

אורלי לוי אבקסיס: כלומר, רק המימוש הוא הבסיס לאותה תקנה?

גיא הרמתי: לא היה עודף תקציבי בסכום - - -

אורלי לוי אבקסיס: אז לא תקצבתם זכאים.

גיא הרמתי: אנחנו מתקצבים נופשונים לילדים, כמו כל דבר אחר – צרכים אחרים של משרד הרווחה, משרד הרווחה הוא זה שיודע כמה הוא צריך לנופשונים.

גיא הרמתי: במשרד האוצר לא יודעים כמה ילדים כאלה יש והאם הילד הזה הוא במסגרת הזו או במסגרת הזו.

אורלי לוי אבקסיס: אבל משרד הרווחה הלא יודע, ואומר לכם – יש לי בעלי זכאות.

גיא הרמתי: משרד הרווחה אמר – אני צריך תוספת תקציב לצורך הזה של 10 מיליון שקלים.

גיא הרמתי: אנחנו במשרד האוצר נותנים תוספת תקציב כוללת למשרד הרווחה והוא מחלק אותה בהתאם לסדרי עדיפויות שלו.

אורלי לוי אבקסיס: לא, לא.

אורלי לוי אבקסיס: אדוני.

אורלי לוי אבקסיס: זו זכות שהולכת עם הילד – אתם מתקצבים את הזכות או לא?

גיא הרמתי: אנחנו מתקצבים את משרד הרווחה - - -

אורלי לוי אבקסיס: לא, לא.

אורלי לוי אבקסיס: במשרד הרווחה יש הרבה סעיפים, הרבה נושאים שנוגעים בהם, וכדומה.

אורלי לוי אבקסיס: הנגזרת של התקצוב שלכם היא לפי זכאות או שאתם אומרים: אנחנו נותנים לכם קופה כללית ואתם תעשו בה מה שאתם רוצים?

אדוארד ווייס: סליחה, אולי אני יכול להעיר הערת ביניים – אני סגן היועץ המשפטי של משרד הרווחה.

אדוארד ווייס: אין זכות מוקנית בחוק לקייטנה או לנופשון.

אדוארד ווייס: יש - - -

אורלי לוי אבקסיס: לבעלי צרכים מיוחדים –לא?

אורית זוארץ: אז על פי מה אתם מתקציבים את זה?

אדוארד ווייס: יש חוק כולל.

אדוארד ווייס: אין חוק מיוחד לאנשים עם אוטיזם או אגף השיקום - - לכן יש חוק כולל, חוק שירותי הסעד, שקובע את ההסדר של מתן שירותי רווחה במדינת ישראל.

אדוארד ווייס: החוק לא יורד למהות של השירותים.

אדוארד ווייס: העניין הזה הוא נתון למדיניות של המשרד.

אדוארד ווייס: כשיש כסף קובעים סדרי עדיפויות, ולפי זה קובעים את הסוג והמהות של ה - - -

אורית זוארץ: מי ייהנה מהשירות, בעצם?

אדוארד ווייס: יש לנו אוכלוסיות יעד – למשל, אנשים עם אוטיזם שמוכרים על ידי השירות לאוטיסטים.

אדוארד ווייס: הם זכאים לשירותים, אבל השירותים עצמם נקבעים על ידי השירות בהתאם לתקציבים שיש.

אורלי לוי אבקסיס: אז מה, כל הקודם זוכה?

אדוארד ווייס: לא, זה תלוי.

אדוארד ווייס: יש סדרי עדיפויות.

אדוארד ווייס: למשל, יש ילד במצב - - - שצריך - - חוץ ביתי או משהו כזה.

אדוארד ווייס: - -יקבל עדיפות

קריאות: - - -

אורית זוארץ: אבל הסוגיה המרכזית בדיון והסיבה המרכזית שבעטיה ביקשנו לדון בנושא זה הזכות למימוש נופשונים.

אורית זוארץ: אותם הורים זכאים למימוש נופשונים, ההגבלה מגיעה ממשרד הרווחה והאמירה למשרד הרווחה היא שאם אתם רוצים לממש את הנופשונים – אתם תבואו רק למסגרות שלנו, שמאושרות על ידינו.

אורית זוארץ: זה הקושי.

אורית זוארץ: אין פה בעיה תקציבית כי אם היום ילד עם אוטיזם בא למשרד ומבקש לממש את הזכות בקייטנה שמוכרת על ידכם או מפוקחת על ידכם, אין בעיה תקציבית.

רחל שרביט: לא, יש מגבלה.

אורלי לוי אבקסיס: רגע, רגע.

אורלי לוי אבקסיס: מראש יצרתם מסגרות – לכמה ילדים?

רחל שרביט: קודם כל, זה לא על פי חוק.

רחל שרביט: יש לנו סכום כסף שנועד לנופשונים ולקייטנות – ויש הבדל בין - - והסכום עד עכשיו,

רחל שרביט: בכל השנים שהוא מתקיים, ואנחנו פותחים כל הזמן שירותים בהתאם לסכומי הכסף שיש לנו - - הוא 1,4 מיליון ו - - עד עכשיו זה הספיק.

אורלי לוי אבקסיס: עד עכשיו זה הספיק כי לא היו הורים שבאו לדרוש את זכותם.

אורלי לוי אבקסיס: השאלה שלי – לכמה זה מספיק?

רחל שרביט: 500 שקל עבור ילד לקייטנה ו – 300 שקל עבור לינה ללילה לנופשון.

אורית זוארץ: זה 800 שקלים ליום?

אורית זוארץ: 500 שקלים לקייטנה ועוד 300 ללינה?

קריאות: - - -

אדוארד ווייס: זה שני דברים שונים.

אדוארד ווייס: קייטנה ונופשון זה לא אותו הדבר.

אורית זוארץ: מה העלות של יום נופשון?

רחל שרביט: 320 שקל.

אורית זוארץ: וקייטנה – 500 שקלים ליום.

אורית זוארץ: וכמה ילדים נהנים מהשרות הזה?

רחל שרביט: אפשר לחלק את המספר הזה - 1,4 מיליון.

אורלי לוי אבקסיס: לא, לא.

אורלי לוי אבקסיס: זה בדיחה.

אורלי לוי אבקסיס: אותי מעניין – כמה ילדים נכנסים לתוך הקטגוריה הזו?

אורלי לוי אבקסיס: 20 אלף?

לילי אבירי: 300-400 ילדים נהנו?

לילי אבירי: אני לא יכולה להגיד לך בדיוק.

אורלי לוי אבקסיס: כמה ילדים מוכרים על ידי משר הרווחה כבעלי צרכים מיוחדים שנמצאים בתוך המסגרות האלה?

אורלי לוי אבקסיס: מה, אתם באים לדיון כזה בלי מספר?

קריאות: - - -

אורלי לוי אבקסיס: אני אשאל: כמה ילדים מוכרים יש בקטגוריה הזו?

לילי אבירי: מוכרים אצלנו בערך 5,000 ילדים בני גיל 3 עד 18.

רחל שרביט: א' עד ו' – 2,000 חישבנו.

קריאות: - - -

רחל שרביט: אני אגיד לך את החישוב של משרד הרווחה - ביקשנו מהשירות למפגר, האגף לשיקום והאוטיסטים - אוטיסטים – מדובר מ-א' עד ו' ב- 2,000 ילדים.

רחל שרביט: משולבים, כמובן.

רחל שרביט: לכן זו תוספת.

רחל שרביט: לאלה שיש לנו זה מספיק, לאלה שעד עכשיו צרכו את השירות.

רחל שרביט: מדובר על התוספת.

רחל שרביט: התוספת – 2,000 אוטיסטים.

רחל שרביט: כל השאר, בסך הכל – 2,000 זה מהשירות למפגר.

רחל שרביט: רוב הילדים בשירות למפגר מקבלים שירות.

רחל שרביט: בסך הכל אנחנו צריכים תוספת ל-200 ילדים באגף המפגר.

רחל שרביט: כל השאר זה ילדים באגף השיקום עם כל המוגבלויות השונות - -

אורלי לוי אבקסיס: שהם במסגרת הפורמלית הרגילה, שקודם לא נתתם להם שירות?

רחל שרביט: לא, זה כל אלה ילדים שלא ניתן להם קודם שירות כי הם לא רצו להגיע לקייטנות.

אורלי לוי אבקסיס: בכל מקרה לא הגענו ל- 20 אלף.

אורי מקלב: אני אתמול קיבלתי פניה מהורה לילד ממודיעין עלית, ילד עם פיגור קשה מאד, עם סימפטומים אפילפטיים מאד קשים, ילד שאף אחד לא יכול לטפל בו.

אורי מקלב: הוא אומר – אני לא יכול לצאת השנה לחופש כי כשבאתי לממש את הזכות שלי לנופשון אמרו לי ממודיעין עלית: אין לך סיכוי, אנחנו רחוקים מאד מהמכסות, במודיעין עלית.

אורי מקלב: אני מבין שאם ככה יש כאן בעיה.

אורי מקלב: אמרו לי שהמכסות שמקבלים בעיר - -

אורלי לוי אבקסיס: כן, יש בעיה.

אורלי לוי אבקסיס: עד היום כל השירות הזה מתוקצב ב –כמה?

רחל שרביט: מיליון ו- 400 מאות.

לילי אבירי: של אוטיסטים בלבד.

אורלי לוי אבקסיס: אתם פה במכתב דורשים 10 מיליון.

רחל שרביט: עבור אוטיסטים – פיגור ושיקום.

רחל שרביט: עבור האוטיסטים – 2,000 בלבד.

רחל שרביט: אפשר להכפיל 2,000 ב-500 ואז להגיד מה הוא התקציב שצריך רק לאוטיסטים.

אורלי לוי אבקסיס: אנחנו רוצים לפתור את זה לכל הילדים הזכאים.

רחל שרביט: ברור, לכולם.

אורלי לוי אבקסיס: עדיין אני יכולה להגיד לך שלא כולם יממשו.

רחל שרביט: זה ברור.

רחל שרביט: אבל אנחנו לא יודעים מי יממש, זו הבעיה.

רחל שרביט: תמיד בנו שירות על סמך איזושהי תחזית.

אורלי לוי אבקסיס: אני אגיד לך מה – לא בנו שירות.

אורלי לוי אבקסיס: אתם יצרתם שירות שבו יוכלו להשתמש מתי מעט, כדי לחסוך בתקציב או אני לא יודעת מה.

אורלי לוי אבקסיס: ולכן מראש – אלו שיכלו לממש את אותה זכות, אותו שירות, היו מעטים.

אורלי לוי אבקסיס: היום מגיעים לכאן קבוצה די מאורגנת של הורים שמייצגים את פלח האוכלוסייה הזה, ואומרים שהם גם רוצים להיכנס לשירות הזה רק שלא נותנים להם.

אורלי לוי אבקסיס: איך אתם מבדילים בין אלו לאלו, מי יקבל ומי לא?

רחל שרביט: עד עכשיו בנינו את השירות, שהוא יגדל בהתאם, כמובן – להשגת תקציבים חדשים ובהתאם למימוש.

אורלי לוי אבקסיס: אבל אתם יודעים כמה ילדים נמצאים בתוך הקטגוריה הזו.

אורלי לוי אבקסיס: אב לא בניתם שירות בהתאם למספר הילדים.

רחל שרביט: נכון כי לא היה לנו תקציב.

אורלי לוי אבקסיס: אבל הוא אומר שלא פניתם אליו עם דרישה לתקציב.

אורלי לוי אבקסיס: רק עכשיו פונים?

רחל שרביט: רק עכשיו נודע לנו שיש אנשים שרוצים.

רחל שרביט: מתי התחילה ההתארגנות?

רחל שרביט: לא היתה, קודם לכן.

אורלי לוי אבקסיס: לא היתה בשום שנה דרישה שנענתה בשלילה?

רחל שרביט: לא.

אורלי לוי אבקסיס: אני לא מאמינה.

אורית זוארץ: אני חייבת לספר לכם – יום אחרי הדיון התקיים עוד דיון בנושא של תווי חניה לילדים אוטיסטים.

רחל שרביט: בואי נדבר על קייטנות.

אורית זוארץ: בואי נדבר על הורים, בואי נדבר על ההתמודדות של ההורים.

אורית זוארץ: באותו ערב ישבתי באירוע עם אמא, ודיברנו על שתי סוגיות – אחת זה הנושא של נופשונים וקייטנות והשניה – תווי חניה לילדים אוטיסטיים.

אורית זוארץ: אני כורכת את הכשל המערכתי הזה ואת האחריות על כל המשרדים.

אורית זוארץ: אי אפשר לעשות את ההבחנה בין משרדים.

אורית זוארץ: אמרה לי האמא – יש לי שלושה ילדים, וכאשר אני צריכה לממש את הזכויות זה "לך ושוב, לך ושוב", ומתישים אותי.

אורית זוארץ: היא מטפלת ב-3 ילדים על רצף האוטיזם ובעיות אחרות וילדה אחת שנולדה בלי בעיות, והיא צריכה להתפרנס, לעבוד, וכך גם בן זוגה, ורק ההתעסקות מולכם מתישה אותם הרבה יותר מאשר העבודה עם הילדים.

אורית זוארץ: זה לא ייתכן.

אורית זוארץ: היא קיבלה תו חניה על תסמונת FMF ועל אוטיזם – לא.

אורית זוארץ: לגבי נופשונים היא אומרת שהיא כבר לא מבקשת.

אורלי לוי אבקסיס: מאחר והישיבה היום היא בנושא של אוטיזם, המשולבים במערכת החינוך הרגילה - -

אורית זוארץ: אבל יש פה תיבת פנדורה.

אורלי לוי אבקסיס: בואי נפתור דבר-דבר כי זו הפניה הראשונית שהיגיעה אלינו.

אורלי לוי אבקסיס: מדובר ב-2000 איש, כפול 500.

אורלי לוי אבקסיס: למשרד הרווחה אין מיליון ₪?

אתי אלוני: - -

אדוארד ווייס: אני חושב שיש בעיית - - לתת רק לסוג אחד של מוגבלות ולא לטווח.

אדוארד ווייס: ברגע שנותנים לסוג אחד - -

אורלי לוי אבקסיס: אתם אומרים שלא פנו.

אורלי לוי אבקסיס: אבל יש לנו ידיעה שפונים וזו לא פעם ראשונה שפונים.

אורלי לוי אבקסיס: למשרד הרווחה אין מיליון ₪ לסדר את הנושא הזה?

רחל שרביט: יש, לדעתי.

רחל שרביט: השאלה היא – יש לנו ציבורים רבים.

רחל שרביט: אני מדברת על כספים בתוך משרד הרווחה שאני צריכה להסיט.

רחל שרביט: כרגע, לשירות הזה, יש תקצוב משלו.

רחל שרביט: אני צריכה לקחת ממישהו אחר מיליון.

רחל שרביט: אני לוקחת כשמישהו לא מנצל.

רחל שרביט: זה לא שאנחנו לא מסיטים.

אורלי לוי אבקסיס: לא עשיתם בדיקה מאז לפני שבועיים?

רחל שרביט: אם רוצים תשובה – אני לא יכולה לתת אותה באופן מידי.

רחל שרביט: גם לי, כמו לך, השאלה היא כמעט - -

אורלי לוי אבקסיס: תוך כמה זמן את יכולה לתת לי תשובה?

רחל שרביט: תאמיני לי שנסינו לבדוק כל מה שידענו.

רחל שרביט: אני אבדוק.

רחל שרביט: מי שצריך לבדוק את זה אצלי זה תקציבן.

רחל שרביט: תנו לי כמה ימים, אני אבדוק.

גיא הרמתי: תוספת לנושא הזה צריכה להיחשב כמו כל תוספת אחרת, זאת אומרת – לשיקוליו של משרד הרווחה.

גיא הרמתי: אנחנו נותנת תוספת לכלל התקציב של רווחה.

גיא הרמתי: לא מתפקידנו לבחור בין נופשונים לילדים אוטיסטים לבין הסעות לנכים קשים למרכזי יום, או כל דבר אחר.

אורית זוארץ: אבל זה בג"יץ, יש כאן זכות להורים.

אורית זוארץ: אנחנו נעודד את ההורים ונצטרף לעתירה ונתבע את משרד הרווחה.

אורית זוארץ: עשינו את זה מול משדרים אחרים ויכול מאד להיות שזה הדבר היחידי.

אורית זוארץ: אין מצב שתהיה כאן אפליה של קבוצות שזכאיות לקבל את השירות הזה כשהמדינה צריכה לקחת אחריות.

אורית זוארץ: יש קריטריונים לחלוקת התקציב הזה?

רחל שרביט: עד היום לא נבנו קריטריונים, משום שכל אחד יכול היה לקבל.

רחל שרביט: התקציב הספיק.

אורלי לוי אבקסיס: יש אנשים שיודעים שלא יקבלו אז בכלל לא מבקשים.

אורית זוארץ: זאת אומרת, אין הנגשה של זכויות הורים להורים?

אורלי לוי אבקסיס: זה כמו שתגידו שאתם לא מתקצבים בביטוח ילדים, רק למי שיבקש.

רחל שרביט: זו באמת בעיה, אני מסכימה.

אורלי לוי אבקסיס: זה לא יקרה בתחומים אחרים, הרי.

רחל שרביט: אנחנו ניגשים לתיקון המצב.

רחל שרביט: אם התקציב יגדל, נשמח, ולא יהיה צורך.

רחל שרביט: אם הוא לא יגדל – נבנה קריטריונים.

אורלי לוי אבקסיס: בנוגע לרצף האוטיסטי, אנחנו נבקש מכם לקחת הפסקה ולברר לנו פרטים, נפתור לפחות לגבי קבוצה אחת שהיא הרלבנטית לדיון הזה, כי הם הקבוצה שפנו.

אורלי לוי אבקסיס: הלוואי והיינו יכולים להרחיב את זה יותר.

רחל שרביט: זה גם לא בסדר, עכשיו.

אורלי לוי אבקסיס: אבל זה מה שאתם עושים – את אמרת שלא פנו.

אורלי לוי אבקסיס: אנחנו נעשה את זה בשיטת הסלאמי.

אורית זוארץ: במקביל, אבל, נפתור את זה מערכתית.

אורלי לוי אבקסיס: ואם צריך לחוקק הצעת חוק – נחוקק.

אורלי לוי אבקסיס: בנושא הספציפי הזה – תבדקי את הנושא של ה-10 מיליון כדי לפתור את הבעיה של הילדים האוטיסטים, שנמצאים בתוך המערכת החינוכית, שזה בעצם מקור הדיון פה.

אורלי לוי אבקסיס: הם אלה שפנו וביקשו את הדיון בוועדה הזו.

אורלי לוי אבקסיס: לכן, אנחנו ראשית דנים בעניין הזה.

אורלי לוי אבקסיס: אני גם לא רואה נציגים של קבוצות אחרות.

אורלי לוי אבקסיס: כמובן שנידרש גם לזה בהמשך, אבל ב- SOS, אנחנו באמצע הקיץ, עוד יוכלו לממש את זה איכשהו, אנחנו צריכים לראות מאיפה אנחנו מתקדמים.

אורלי לוי אבקסיס: אנחנו מדברים על מיליון, וזה במקרה שכל הילדים שנמצאים בקטגוריה של האוטיסטים ירצו.

אורלי לוי אבקסיס: יכול להיות שעוד יישאר לך פה עודף.

אורי מקלב: כדי להשלים את הצרכים של האוכלוסייה המוגדרת – את רוצה להיצמד לאותה אוכלוסייה שהיא משולבת בחינוך הרגיל, שהם אוטיסטים.

אורי מקלב: גם היום, אחרי שיש לנו סייעות - - -

אורלי לוי אבקסיס: רגע, חכה, אנחנו צריכים לפנות לשלטון המקומי, כי הם קיבלו הוראה ממשרד החינוך, אבל הם אומרים: נשתדל.

אורי מקלב: אבל – איך אנחנו רוצים שהוא ישתלב בתוך הקייטנה הזו כשאין לו הסעה?

אורי מקלב: חלק מהתלמידים האלה גם מוסעים.

אורלי לוי אבקסיס: על פי צו, הסעות – הם מחויבים על פי דין.

אורלי לוי אבקסיס: אל תפתח שום דבר.

אורי מקלב: הילדים האלה מגיע להם הסעות בגלל שהם בשילוב.

אורי מקלב: הם לא מוכרים עכשיו כממשיכים בשנת הלימודים ואנחנו מסתכלים עליהם כאילו הם ילדים רגילים.

אורי מקלב: אני אקרא לכם מפרוטוקול, על הקטע הזה, מהשנה שברה, כשאומרת רעיה לוי גודמן: "מבקשת להשלים את הודעת המנכ"ל, הנושא ייבחן על ידי משרד החינוך על פני ילדי משולבים...." - - -

אורלי לוי אבקסיס: זה לא נושא הדיון.

אורלי לוי אבקסיס: משרד החינוך יידרש לנושא של ההסעות כי הוא זה שאחראי על ההסעות.

אורלי לוי אבקסיס: קודם ההוראה שלכם לא הצריכה מכם להוסיף כספים נוספים, נציגת משרד החינוך.

אורלי לוי אבקסיס: היא הצריכה מכם להוציא מכתב ולהגיד שבכל מקרה העברתם כספים לשלטון המקומי עבור 12 חודשים.

אורלי לוי אבקסיס: לכן, ברגע שיצא המכתב שלכם עשיתם משהו מבורך, אנחנו מודים לכם.

אורלי לוי אבקסיס: לא נדרשתם לשלם על זה יותר ממה שככה שילמתם קודם.

אורלי לוי אבקסיס: אתם רק אמרתם – הכסף הצבוע הזה, שיגיע ליעד שלו.

אורלי לוי אבקסיס: אנחנו מברכים על ההוראה הזו.

אורלי לוי אבקסיס: לגבי הצורך, לגבי מי שיצטרך או מי שיוכל לממש - אנחנו לא מדברים פה על כספים גדולים, וגם מה שמחויב מבחינת החוק, לגבי ההסעות, של משרד החינוך.

אורלי לוי אבקסיס: תבדקו את זה במקביל.

אורי מקלב: איך הוא יגיע?

אורי מקלב: איך הילד יגיע?

אורי מקלב: יש לו כבר את הסייעת.

אורלי לוי אבקסיס: אורי, אנחנו עלולים לאבד גם את המעט שכבר - -

אורית זוארץ: משרד החינוך לא מעביר - -לא מכס את ההוצאות לאורך כל השנה?

אורי מקלב: לא, רק עד החופש.

רעיה לוי גודמן: משרד החינוך מסיע למוסדות חינוך.

רעיה לוי גודמן: הוא לא מסיע למקומות אחרים.

אורית זוארץ: וקייטנה היא לא מוסד חינוכי שמפוקח על ידי משרד החינוך?

רעיה לוי גודמן: לא.

רעיה לוי גודמן: הוא לא מוסד חינוכי, הוא מסגרת חינוכית.

אורלי לוי אבקסיס: אני מצטערת.

אורלי לוי אבקסיס: נוכל לנהל דיונים נוספים בהמשך.

אורלי לוי אבקסיס: אנחנו פה ממוקדים, ואני משתדלת להיות ממוקדת, כי "תפסת מרובה לא תפסת".

אורלי לוי אבקסיס: אנחנו מדברים על האוכלוסייה שפנינו לגביה.

אורלי לוי אבקסיס: אנחנו מדברים פה על קבוצה מאד ספציפית, ידועה מראש, הכמות ידועה ולכן גם ההוצאות הנדרשות בניצול המקסימלי, אם כולם ידרשו – אנחנו מדברים על מיליון, שזה פרוטות, צימוקים.

אורלי לוי אבקסיס: אפילו לא.

אורלי לוי אבקסיס: אני דורשת ואני מאמינה שמשרד הרווחה, בעיקר עם השר משה כחלון, אני סומכת עליו בנושא הזה – ימצאו את התקציב של המיליון ₪.

אורלי לוי אבקסיס: אנחנו, לגבי ההסעות – נבדוק עם משרד החינוך בהמשך אם אלה שינצלו את אותם נופשונים, האם יוכלו ליהנות גם מהסעות.

אורלי לוי אבקסיס: נחכה לתשובה.

אורלי לוי אבקסיס: לפני שאני פונה לשלטון המקומי, ראשית אני פונה למשרד האוצר – אתם עדיין לא פטורים בנושא זה.

אורלי לוי אבקסיס: נצטרך למצוא את הפלטפורמה לגבי החופשות הבאות ובהמשך.

אורלי לוי אבקסיס: אם הייתם יכולים לבשר לנו משהו כבר עכשיו היינו מברכים על כך, כי באמת מדובר פה על אוכלוסייה שבסופו של דבר מי שמשלם את המחיר הגדול זה ההורים, שגם נפגע כושר הכנסתם, יש בזה גם פגיעה במשק ובכושר העבודה וההכנסות במשק.

אורלי לוי אבקסיס: האנשים ייקחו חופשות כדי להיות עם הילדים – זה יעלה לכם בדלת האחורית.

אורלי לוי אבקסיס: אתם תוציאו מכיס אחד וזה יצא מהכיס האחר.

אורלי לוי אבקסיס: בסופו של דבר, אם אנחנו לא נעזור להורים האלה, ולא ניתן לילדים האלה מסגרת - אנחנו מפסידים פה.

אורלי לוי אבקסיס: נחכה לתשובות בהמשך לגבי הדברים האחרים שעלו פה על סדר היום.

אורלי לוי אבקסיס: אני מאמינה שנפתור לפחות לגבי הילדים שנמצאים ברצף האוטיסטי, בתוך מסגרות החינוך הנורמטיביות.

כרמל אבנד: אני מאלו"ט.

כרמל אבנד: קודם כל, אני מברכת על תחילתה של ההתקדמות ואני מקווה שתתוקן כאן איזושהי אפליה.

כרמל אבנד: אני רוצה להציע דברים שדובר בישיבה הקודמת – דבר ראשון, שאכן, גם הרווחה יאפשר לילדים להשתבץ בקייטנות שהן מוכרות ומאושרות על ידי משרד החינוך.

אורלי לוי אבקסיס: זה בדיוק מה שנאמר כאן.

כרמל אבנד: אני רוצה להזכיר שבמתן השירות הזה עלו שני קשיים.

אורלי לוי אבקסיס: רגע, בואי תחדדי.

כרמל אבנד: עלו שני קשיים בדיון הקודם.

כרמל אבנד: קושי אחד זה הקושי הארגוני – איך הילדים שמשולבים יחידנית, נותנים להם מענה שמתאים למשולבים יחידנית לא כקבוצה, כי בדרך כלל, לא זה מה שהם רוצים.

כרמל אבנד: משרד הרווחה היום מתקשה על פי הנהלים שיש, לתת את המענה.

כרמל אבנד: הקושי השני הוא הקושי התקציבי שאני מקווה שייפתר, ולגבי ההצעה, אם באמת עשינו - -

אורלי לוי אבקסיס: רגע, יש לי שאלה.

אורלי לוי אבקסיס: תמקדי אותי כי יש כאן משהו שגובל בבדיחה – היום, משרד הרווחה בעצם משתתף בעלויות של הקייטנות של השלטון המקומי?

כרמל אבנד: במידה ויש קייטנה שמוכרת על ידי גוף שזכה במכרז - -הקייטנה נכון להיום מוכרת רק במידה וזו קבוצה.

כרמל אבנד: כאן אנחנו מדברים על משולבים - -

אורלי לוי אבקסיס: לא, לא.

אורלי לוי אבקסיס: במכתב שמופיע לי פה מדובר על קייטנות שמוכרות על ידי משרד החינוך - -

רחל שרביט: זה השינוי, זה יהיה השינוי.

אורלי לוי אבקסיס: - ושלא עברו תחת המכרז של משרד הרווחה.

כרמל אבנד: והשאלה אם הם יכולים להשתבץ שם יחידנית.

אורלי לוי אבקסיס: כן.

כרמל אבנד: אז אכן זו פריצת דרך.

כרמל אבנד: דבר נוסף – אותה פריצת דרך שהכריזה עליה הגברת גודמן.

כרמל אבנד: אני חושבת שצריך ליידע כי אנחנו כבר בתחילתן של הקייטנות של המשולבים, כבר יצאנו לחופש.

כרמל אבנד: צריך ליידע את כל הרשויות, ואנחנו גם נשמח לקבל את ההנחיה ולעזור ליידע את כל ההורים שמעוניינים, שהרשויות, בעצם, יכולות לשלוח את המשלבת שלהם לכל מסגרת קייטנה שמפוקחת על ידי משרד החינוך.

כרמל אבנד: זה מה שהבנתי, אני מקווה שהבנתי נכון.

אורלי לוי אבקסיס: עם זה יש לנו קצת בעיה עם השלטון המקומי, ונקבל מהם מיד את האישור, אני מאמינה.

רחל שרביט: יש לי תשובה עם מנכ"ל משרד הרווחה.

רחל שרביט: דיברתי אתו.

רחל שרביט: הוא אומר שהוא מוכן, עקרונית, כמו שהיו מוכנים לתפיסה שהיא נכונה, של השילוב.

רחל שרביט: הוא יבדוק את הנושא של התקציב משום שכבר עכשיו יש לו הרבה תוספות שלא היו מתוכננות, כמו למשל – מועדוניות ההזנה ועיוורים וכו', אבל הוא שוקל את זה ברוח חיובית.

אורלי לוי אבקסיס: יפה.

אורלי לוי אבקסיס: תוך כמה ימים תהיה תשובה?

אדוארד ווייס: רק רציתי להבהיר שמדובר על הבקשה של המיליון שקל.

אורלי לוי אבקסיס: אנחנו מאד מברכים על זה.

אורלי לוי אבקסיס: אני מאמינה שהתשובה הסופית, שהיא רק פורמלית - -.

אורלי לוי אבקסיס: אנחנו מאד מברכים על זה.

אורלי לוי אבקסיס: פתרנו קבוצה אחת מסוימת, ראשונית.

אורלי לוי אבקסיס: רק בשביל הפרוטוקול – תחדד על איזה קייטנות מדובר.

אדוארד ווייס: לגבי הבקשה להרחיב את זה מעבר לקייטנות המופעלות על ידי הרשויות המקומיות – הבהרתי בפעם הקודמת, שאפשר לתת שירותי רווחה רק במסגרת החוקית הקיימת, שזה דורש מכרז וחוזה התקשרות, בגלל חוק חובת המכרזים.

אדוארד ווייס: זו הדרך היחידה.

אדוארד ווייס: אנחנו לא נמצאים בעולם של ה- ואוצ'רים, ודברים מהסוג הזה.

אדוארד ווייס: אז אם זה לא מכרז, ולא הדרך הזו, אנחנו לא יכולים בכלל - - -

רחל שרביט: לקייטנות העירוניות – יש פטור ממכרז.

אדוארד ווייס: בגלל שהן מופעלות על ידי הרשויות המקומיות.

אדוארד ווייס: בעצם מדובר בקייטנות פרטיות.

אדוארד ווייס: הדרך היחידה היא לפתח את הנושא של המכרזים, ואם ניגשים למכרזים כמו שאר - -

אורית זוארץ: אבל מכרזים זה עוד פעם – אתה חוזר לנושא של הקבוצה.

אורית זוארץ: ברוב המקרים אין קבוצה, יש ילדים יחידנים, שמשולבים.

אדוארד ווייס: אנחנו לא יכולים לתת שירותי רווחה ללא הליך של מכרז.

אורלי לוי אבקסיס: יש לי שאלה – תמיד השלטון המקומי היה פטור ממכרז?

אדוארד ווייס: לא.

אדוארד ווייס: אנחנו נצטרך לבקש מוועדת המכרזים פטור, אבל הבנתי שזה יהיה מסודר.

אורלי לוי אבקסיס: יש לנו פה פריצת דרך מהבחינה הזו?

אורלי לוי אבקסיס: אני פונה לאלו"ט.

אורלי לוי אבקסיס: מה שלא היה כאן פתח קודם – פתחנו פתח נוסף.

כרמל אבנד: פריצה חלקית.

כרמל אבנד: השאלה אם גופים ענקיים, כמו קייטנות של החברה להגנת הטבע, זו לא קייטנה עירונית.

כרמל אבנד: השאלה - - -

אורית זוארץ: לא, הוא בפירוש אמר – לא.

אורית זוארץ: והמתנ"סים?

רחל שרביט: כל מה שהשלטון המקומי מפעיל – אנחנו יכולים להעביר טפסים.

רחל שרביט: את זה בדקנו.

רחל שרביט: לכן ישבו כל הגורמים.

רחל שרביט: אם השלטון המקומי לוקח את זה, אין בעיה.

רחל שרביט: הבעיה שלנו של גופים פרטיים, היא קשה יותר.

רחל שרביט: היא מחייבת בדיקה.

רחל שרביט: אני לא אומרת שלא - - -

אורלי לוי אבקסיס: מתנ"ס נחשב לגוף פרטי?

רחל שרביט: לא.

רחל שרביט: מתנ"ס עברה מכרז.

אורלי לוי אבקסיס: אוקיי.

אורלי לוי אבקסיס: מתנ"ס נמצא בתוך המכרז.

אורלי לוי אבקסיס: תוכלו להעביר לנו רשימה של מה שכן עבר מכרז, כדי שגם אנחנו נוכל לתת לאותם מורים מידע במה ואיפה הם יכולים לממש את הזכאות?

אורלי לוי אבקסיס: מה לגבי השלטון המקומי?

אורלי לוי אבקסיס: נציגת השלטון המקומי, קיבלתם מכתב מאד ברור מהשר.

אתי אלוני: אני לא קיבלתי, אני אשמח אם תתני לי אותו.

אתי אלוני: עד רגע זה לא ראיתי אותו.

אתי אלוני: אני ראש מנהל החינוך.

אתי אלוני: האמת היא שכיוון שמדובר בהסכמי עבודה, כי זה קשור לעניין הזה, אין פה שום -- מבחינתי, כרגע, אבל אני שמחתי, ורות דיין, שעובדת תחתיי והיתה בדיון הזה - - ואין לנו נגיע להסכמים, אני אומר דברים בשם אומרם.

אתי אלוני: אנחנו מדברים על סייעת בחינוך המשולב שנקראת חונכת.

אתי אלוני: חונכים לתלמידים בודדים בעלי בעיות מוטוריות – במסגרת החינוך הרגיל, זאת אומרת, המשולבים, ההעסקה שלהם הוסדרה בהסכם קיבוצי בין מרכז השלטון המקומי לבין הסתדרות המעו"ף, שהיא הסתדרות הפקידים.

אתי אלוני: יש את מספר המכרז.

אתי אלוני: ההסכם הקיבוצי הזה הוא זה שקובע בעצם את אופי וגובה שכר העסקתם.

אתי אלוני: צריך לומר שההסכם הזה חתום על ידי האוצר, כי הוא הגוף המממן, ויושב פה נציג האוצר.

אתי אלוני: צריך לזכור שאנחנו לא מוסמכים, וגם לא הוועדה, לפתוח את ההסכם הקיבוצי.

אורלי לוי אבקסיס: מה אתם עושים עם הכסף, היתרות שנשארות לכם?

אתי אלוני: אני אומרת - אם רוצים לפתוח את ההסכם צריך לפנות אל הגופים.

אורלי לוי אבקסיס: אין לנו זמן לזה.

אורלי לוי אבקסיס: אנחנו בעיצומו של הקיץ.

אורלי לוי אבקסיס: השאלה שלי – בכסף שיש לכם, שאתם מקבלים עבור הליווי של הילדים האלה - - -

אתי אלוני: תנו לי לסיים – בהתאם לחוזר מנכ"ל סייעת מועסקת 10 חודשים בשנה.

אתי אלוני: כל תקופת הפעלתו של המוסד החינוכי, דהיינו – בית הספר.

אתי אלוני: בית הספר עובד בשנה מאוגוסט ועד יוני – על זה היא מקבלת שכר, הסייעת.

אורלי לוי אבקסיס: כמה היא מקבלת לשעה?

אתי אלוני: אני לא יודעת לומר.

אתי אלוני: אבל החודשיים האלה, החודשיים הנותרים – הרשות המקומית, שהיא המעסיק שלה, יכולה לפנות אליה וברוב הפעמים זה קורה, והיא מועסקת.

אתי אלוני: עשיתי בדיקה, גם בתל אביב, שהיא עיר גדולה - -

אורלי לוי אבקסיס: תל אביב הוציאו מכתב שהם לא מתכוונים.

אורלי לוי אבקסיס: תביאו לי את המכתב.

אתי אלוני: סוכם עם דפנה לב, שהיא ראש מנהל החינוך בעירית תל אביב – אני קוראת את הסיכום שלכם – כתוב בו: על שילוב הילדים בקייטנות אך ורק של השלטון המקומי ולא אחר.

אתי אלוני: והיא מעסיקה אותן.

אתי אלוני: מה אני רוצה לומר?

אתי אלוני: אני רוצה לומר שהשטח יודע.

אתי אלוני: אל"ף, בחוזר מנכ"ל זה מגובה ל-10 חודשים.

אתי אלוני: נא לפתוח חוזר מנכ"ל משרד החינוך.

אתי אלוני: בי"ת- העיריות, הרשויות המקומיות, לא ניתן לחייב אותן, אבל הן פונות לסייעות האלה, וסייעת שרוצה מועסקת בזה.

אתי אלוני: מה שאנחנו אומרים: אנחנו קודם כל רואים חשיבות בעניין הזה.

אתי אלוני: התקציב שמועבר ממשרד החינוך, שעומד על גובה של 70% משכרה של הסייעת, ו30% - - -

אורית זוארץ: למשך 10 חודשים.

קריאה: - -

אתי אלוני: 12 חודשים, מספיק ל-10 חודשים - - -

אורלי לוי אבקסיס: למה?

אורלי לוי אבקסיס: כי אתם לא נותנים את ה – matching?

אתי אלוני: לא.

אורלי לוי אבקסיס: אז למה?

אורלי לוי אבקסיס: מקזזים את ה – matching שלכם.

אתי אלוני: לפי ההסכם הקיבוצי אנחנו צריכים לתת 30%, דרך אגב – בחלוקה בינינו לבין משרד החינוך.

אורלי לוי אבקסיס: ואתם מכסים את זה עם החודשיים הנוספים שמשרד החינוך - - -

אתי אלוני: לא.

אתי אלוני: היא לא מקבלת כסף בחודשיים ה - - -

אורלי לוי אבקסיס: אבל משרד החינוך מעביר לכם עבור 12 חודשים.

אתי אלוני: הטענה הזו היא טענה שצריך - - -

אורלי לוי אבקסיס: לא, לא, לא.

אורלי לוי אבקסיס: זה לא מקובל עלי.

אורלי לוי אבקסיס: פה אני עוצרת, תודה רבה.

אורלי לוי אבקסיס: אנחנו פה נקבל החלטה.

אורלי לוי אבקסיס: אנחנו דורשים מכם להעביר את הכסף הצבוע הזה שחזר עליו משרד החינוך בדרישה, במכתב חתום אישית, לי, על ידי שר החינוך, מגובה במכתב של המנכ"לית של המשרד, שהוציאה הוראה אליכם, שהכסף הזה יעבור חד משמעית, בלי להשתמע לשני פנים – לסייעות שאמורות ללוות את הילדים האוטיסטיים גם במהלך הקיץ.

אורלי לוי אבקסיס: הם מתקצבים 12 חודשים ומבקשים מכם להפנות את 12 החודשים האלה.

אורלי לוי אבקסיס: היתרות של השנים שעברו, שהשתמשתם בהן – אינני יודעת למה – מצדי, שישמשו לכם.

אורלי לוי אבקסיס: אם השתמשתם בהן בשביל ה – matching, שזה כבר לא חוקי, לשים את זה בצד.

אורלי לוי אבקסיס: אני לא דנה בזה.

אורלי לוי אבקסיס: מפה ואילך, הכספים האלה יעברו כפי שנקבע וכפי שקיבל גיבוי ממשרד החינוך, בדיוק למטרה שלשמה הם נצבעו.

אורלי לוי אבקסיס: מבחינתי שזו לא תהיה אותה סייעת, בשביל הרגע הראשוני הזה, עכשיו.

אורלי לוי אבקסיס: אתם אומרים לי הסכם קיבוצי?

אורלי לוי אבקסיס: אנחנו לא פותחים עכשיו הסכמים קיבוציים.

אורלי לוי אבקסיס: אתם רוצים להציע להם להמשיך - -

אתי אלוני: כתוב אצלי שהיא - - -

אורלי לוי אבקסיס: מבחינתי אין לי בעיה.

קריאות: - -

אתי אלוני: אז העיריה אומרת – אני מיוזמתי פונה.

אורלי לוי אבקסיס: אז נהדר, יש את האפשרות.

אורלי לוי אבקסיס: מבחינתי, אם לא תרצה אותה סייעת ספציפית בקיץ ללוות את הילד, תמצאו לו סייעת אחרת.

אורלי לוי אבקסיס: את הכסף הזה אתם תפנו בדיוק למטרה שלשמה הוא צבוע.

אורלי לוי אבקסיס: אני מתפלאת בכלל שהשלטון המקומי פה לא משתף פעולה ולא מגלה איזושהי יצירתיות, מה גם שזה לא כסף שלו.

אורלי לוי אבקסיס: דבר שני, אני רוצה לברך את משרד הרווחה על כך שהסכימו – אני בטוחה שלא תהיה אמירה אחרת בהמשך – שלפחות את הנושא הזה שהובא לוועדה הזו בנוגע לילדים האוטיסטיים שנמצאים במסגרת הפורמלית, המשולבת הרגילה, למצוא להם את הסידור הזה, ואנחנו דורשים ממשרד הרווחה להעביר לנו גם את הרשימה של כל הקייטנות שאפשר להשתמש בהן כבר בקיץ הזה.

אורלי לוי אבקסיס: לגבי קבוצות האוכלוסייה האחרות אנחנו נראה, וננסה לדון לגבי ההמשך, לחופשים הבאים ולשנים הבאות.

אורלי לוי אבקסיס: לגבי משרד החינוך – ראשית, אנחנו מודים למשרד על כך שפנה באמירה שלא משתמעת לשני פנים לשלטון המקומי ודרש שהכספים האלה יועברו לסייעות כדי ללוות את הילדים גם בחודשי הקייטנה.

רעיה לוי גודמן: להוסיף משפט – המכתב כולל את כל הלקויות ולא רק את האוטיסטים.

רעיה לוי גודמן: כל הילדים המשולבים הזכאים לתמיכה מסוג סייעת במהלך השנה, זכאים לעניין הזה.

אורלי לוי אבקסיס: נהדר, ואני מקווה שזה נכנס לסיכום.

אורלי לוי אבקסיס: ולכן, גם הקבוצות האחרות יוכלו ליהנות משילוב של סייעות, גם אם הן אינם ברצף האוטיסטי המשולבים במסלול הרגיל, ולכן השלטון המקומי צריך לקחת גם את זאת בחשבון, ואנחנו לא מדברים רק על האלף ילדים שדיברנו בהם קודם.

אורלי לוי אבקסיס: בכל מסגרת שהם יימצאו, השלטון המקומי יצטרך להתאים את הסייעת לילד בעל הזכאות שממומן גם ככה על ידי משרד החינוך.

אורלי לוי אבקסיס: לגבי משרד החינוך – אנחנו רק נרצה לבדוק את האופציה לגבי ההסעות.

אורלי לוי אבקסיס: נשמח לקבל תשובות בהמשך.

אורלי לוי אבקסיס: לגבי משרד האוצר – נכין תכנית עבודה להמשך.

אורלי לוי אבקסיס: שלא יגידו שלא דרשו.

אורלי לוי אבקסיס: תראו בוועדה הזו ובחברי הכנסת שותפים לכל תהליך שיבוא להיטיב עם האוכלוסיות האלה.

אורלי לוי אבקסיס: אני מודה לכם, הישיבה נעולה.